b'\n_START_ARTICLE_\nVariacije na Paganinijevo temo (Rahmaninov)\n_START_PARAGRAPH_\nRapsodija na Paganinijevo temo (rusko: \xd0\xa0\xd0\xb0\xd0\xbf\xd1\x81\xd0\xbe\xd0\xb4\xd0\xb8\xd1\x8f \xd0\xbd\xd0\xb0 \xd1\x82\xd0\xb5\xd0\xbc\xd1\x83 \xd0\x9f\xd0\xb0\xd0\xb3\xd0\xb0\xd0\xbd\xd0\xb8\xd0\xbd\xd0\xb8), tudi Variacije na Paganinijevo temo, op. 43, za klavir in orkester je koncertantno delo Sergeja Rahmaninova. Po podatkih, zapisanih v partituri, je bilo delo skomponirano med 3. julijem in 18. avgustom 1934. Praizvedba rapsodije je bila 7. novembra istega leta v dvorani Lyric Opera House v Baltimoru (zvezna dr\xc5\xbeava Maryland). Pianist-solist je bil skladatelj sam, Philadelphijski simfoni\xc4\x8dni orkester pa je vodil dirigent Leopold Stokowski._NEWLINE_okviren \xc4\x8das trajanja: 23 minut_NEWLINE_Markantno temo 24. capriccia Niccoloja Paganinija za solo violino so sicer skoraj do onemoglosti izrabili \xc5\xbee skladatelji v 19. stoletju, med drugimi so jo obdelali tudi skladatelji Liszt, Schumann in Brahms, ki so bili vsi tudi veliki pianisti. Zdi se, da jo je Rahmaninov leta 1934 izbral za glavno idejo svoje nove skladbe, da bi s svojimi predhodniki pomeril mo\xc4\x8di kot pianist in kot skladatelj. Rapsodijo sestavlja tema s 24 variacijami, razporejenimi v tri dele. Uvodni del (prvih 15 variacij) imitira sonatno obliko \xe2\x80\x93 peta variacija predstavlja dramati\xc4\x8dno, \xc5\xa1esta pa liri\xc4\x8dno temo. V spevnem srednjem delu je najlep\xc5\xa1a 18. variacija, prelepa spevna melodija, ki poslu\xc5\xa1alca spremlja \xc5\xa1e dolgo potem, ko \xc5\xbee izzveni. Melodija je umetelna zrcalna preslikava glavne teme. Sklepni del (od 19. variacije do konca) je prava ekshibicija pianisti\xc4\x8dne virtuoznosti. V njem je Rahmaninov uporabil vse klavirske prijeme Lisztove \xc5\xa1ole. Interpretacije klavirskih mojstrovin Rahmaninova so pogosto bu\xc4\x8dne in prera\xc4\x8dunane na zunanji bli\xc5\xa1\xc4\x8d, vendar je on sam, \xc4\x8de lahko sodimo po ohranjenih posnetkih, svoje skladbe podajal z lahkotno eleganco in neponovljivo \xc4\x8dustveno toplino.'